CELEX: 32007D0322
Language: mt
Date: 2007-05-04 00:00:00
Title: 2007/322/KE: Deċiżjoni tal-Kummissjoni ta’ l- 4 ta’ Mejju 2007 li tistipula miżuri ta’ ħarsien dwar l-użi ta’ prodotti għall-ħarsien tal-pjanti li fihom it- tolylfluanid li jwassal għall-kontaminazzjoni ta’ l-ilma għax-xorb (notifikata taħt id-dokument numru C(2007) 1865) Test b’relevanza għaż-ŻEE

9.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 119/49
            
         DEĊIŻJONI TAL-KUMMISSJONI
   ta’ l-4 ta’ Mejju 2007
   li tistipula miżuri ta’ ħarsien dwar l-użi ta’ prodotti għall-ħarsien tal-pjanti li fihom it-tolylfluanid li jwassal għall-kontaminazzjoni ta’ l-ilma għax-xorb
   (notifikata taħt id-dokument numru C(2007) 1865)
   (Test b’relevanza għaż-ŻEE)
   (2007/322/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid fis-suq ta’ prodotti għall-ħarsien tal-pjanti (1), u b’mod partikolari l-Artikolu 11(2) tagħha,
   Billi:
   
               (1)
            
            
               It-tolylfluanid hija sustanza attiva inkluża fl-Anness I tad-Direttiva 91/414/KEE bid-Direttiva tal-Kummissjoni 2006/6/KE (2).
            
         
               (2)
            
            
               Fit-23 ta’ Frar 2007 il-Ġermanja għarrfet lill-Kummissjoni li sar magħruf dan l-aħħar li t-tolylfluanid jista’ jkollu effett mhux mistenni fuq l-ilma għax-xorb. B’mod speċifiku, l-użu ta’ ċertu prodott ta’ ħarsien għall-pjanti “Euparen M WG” li fih it-tolylfluanid, iwassal għall-formazzjoni ta’ prodott metaboliku tat-tolylfluanid, jiġifieri dimethylsulfamide, li wisq probabbli jinsab fil-ħamrija, u fl-ilma ta’ taħt l-art u l-ilma tal-wiċċ. Permezz ta’ proċess ta’ preparazzjoni għall-ilma għax-xorb (ożonizzazzjoni) dan il-metabolit jinbidel f’nitrosamin (NDMA) li huwa ta’ ħsara għas-saħħa.
            
         
               (3)
            
            
               Sustanzi oħra attivi bi struttura molekulari simili bħat-tolylfluanid jistgħu jgħaddu mill-istess mogħdija ta’ degradazzjoni.
            
         
               (4)
            
            
               In-nitrosamini huma suspettati jew pruvati bħala sustanzi ġenotossiċi u karċinoġeniċi u l-preżenza tagħhom fl-ilma għax-xorb tista’ tiġi evitata.
            
         
               (5)
            
            
               L-Artikolu 11(1) tad-Direttiva 91/414/KEE jistipula li jekk Stat Membru għandu raġuni valida biex iqis li prodott li awtorizza jew hu obbligat li jawtorizza skond l-Artikolu 10 jikkostitwixxi riskju għas-saħħa tal-bniedem jew ta’ l-annimali jew għall-ambjent, jista’ jirrestrinġi b’mod proviżorju jew jipprojbixxi l-użu u/jew il-bejgħ ta’ dak il-prodott fuq it-territorju tiegħu. Għandu minnufih jgħarraf lill-Kummissjoni u lill-Istati Membri l-oħra b’dan filwaqt li jagħti r-raġunijiet għad-deċiżjoni tiegħu.
            
         
               (6)
            
            
               Skond tagħrif li wasal, ir-Repubblika Ċeka, il-Ġermanja, l-Irlanda, Spanja, l-Italja, il-Lussemburgu, l-Awstrija, il-Polonja, l-Iżvezja u r-Renju Unit diġà ssospendew l-użu għal barra ta’ prodotti li fihom it-tolylfluanid.
            
         
               (7)
            
            
               L-Artikolu 11(2) tad-Direttiva 91/414/KEE jistipula li għandha tittieħed deċiżjoni dwar il-kwistjoni f’livell Komunitarju. F’dan il-każ, jeħtieġu miżuri urġenti biex jiżguraw li l-użu ta’ prodotti għall-ħarsien tal-pjanti li fihom it-tolylfluanid ma jwasslux għall-kontaminazzjoni ta’ l-ilma għax-xorb. Il-problema mhijiex ristretta għal Stat Membru wieħed biss, billi l-kontaminazzjoni ta’ l-ilma ta’ taħt l-art jew ta’ l-ilma għax-xorb jista’ jkollhom effetti tul il-fruntieri nazzjonali. Kif stipulat fid-disa’ premessa, id-Direttiva 91/414/KEE timmira lejn livell għoli ta’ ħarsien fir-rigward tas-saħħa, ta’ l-ilma ta’ taħt l-art u ta’ l-ambjent. Il-ħames premessa tad-Direttiva 91/414/KEE turi li din għandha l-għan ukoll li tipprevjeni ostakoli żejda għall-kummerċ. Miżuri unilaterali mill-Istati Membri jistgħu jwasslu għal livelli differenti ta’ ħarsien, u jistgħu wkoll ifixklu l-kummerċ fil-prodotti għall-ħarsien tal-pjanti. B’konsegwenza ta’ dan, jeħtieġ li jiġu adottati miżuri f’livell Komunitarju.
            
         
               (8)
            
            
               Fil-każ preżenti, it-twissija permezz tat-tikkettjar mhijiex biżżejjed biex tħares is-saħħa tal-bniedem.
            
         
               (9)
            
            
               Jista’ jinġabar tagħrif addizzjonali li jippermetti lill-Kummissjoni tirrevedi d-Direttiva 91/414/KEE jekk meħtieġ fir-rigward tat-tolylfluanid. Għandu wkoll jiġi investigat jekk l-istess problemi jistgħux jitfaċċaw fir-rigward ta’ sustanzi oħrajn li attwalment qed jiġu valutati jew li diġà ġew valutati f’livell Komunitarju. B’konsegwenza ta’ dan, kull Stat Membru li nħatar bħala relatur għall-valutazzjoni ta’ sustanza attiva skond id-Direttiva 91/414/KEE għandu jinvestiga mingħajr dewmien jekk l-użu tal-prodotti għall-ħarsien tal-pjanti li fihom dik is-sustanza jistgħux iwasslu għal tħassib simili għal dan.
            
         
               (10)
            
            
               Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   L-Istati Membri li fihom jintuża l-ożonu għat-trattament ta’ l-ilma għax-xorb għandhom ivarjaw jew jirtiraw l-awtorizzazzjonijiet tagħhom ta’ prodotti għall-ħarsien tal-pjanti li fihom it-tolylfluanid billi jipprojbixxu kwalunkwe użu li jista’ jwassal għall-kontaminazzjoni ta’ l-ilma ta’ taħt l-art jew ta’ l-ilma tal-wiċċ minħabba fit-tolylfluanid jew il-prodottii metaboliċi tiegħu, li jirriżulta fil-kontaminazjoni ta’ l-ilma għax-xorb bin-nitrosamini matul il-proċess ta’ ożonizzazzjoni.
   Artikolu 2
   Għas-sustanzi attivi li għalihom huma relaturi, l-Istati Membri għandhom jinvestigaw mingħajr dewmien jekk l-użu tal-prodotti għall-ħarsien tal-pjanti li fihom sustanzi bħal dawn, jistgħux iwasslu għal tħassib simili. Jekk l-Istati Membri msemmija fl-Artikolu 1 għandhom xi indikazzjonijiet li n-nitrosamini huma ffurmati u qed jikkontaminaw l-ilma għax-xorb huma għandhom jieħdu miżuri simili bħal dawk stipulati fl-Artikolu 1.
   Artikolu 3
   L-Istati Membri msemmija fl-Artikolu 1 għandhom jiżguraw li n-notifikaturi, li fuq it-talba tagħhom it-tolylfluanid ġie inkluż fl-Anness I tad-Direttiva 91/414/KEE iressqu lill-Istat Membru Relatur fi żmien tliet xhur mid-data ta’ notifika ta’ din id-deċiżjoni, studji dwar
   
               (a)
            
            
               l-imġiba lissija ta’ din is-sustanza attiva, u
            
         
               (b)
            
            
               il-kundizzjonijiet li fihom il-formazzjoni ta’ nitrosamini jistgħu jiġu esklużi.
            
         Artikolu 4
   L-Istati Membri ikkonċernati bl-Artikoli 1 u 2 għandhom jgħarrfu lill-Kummissjoni minnufih dwar il-miżuri mittieħda. Fi żmien tliet xhur mid-data ta’ notifika ta’ din id-deċiżjoni, huma għandhom ukoll iressqu quddiem il-Kummissjoni deskrizzjoni ġenerali ta’ l-azzjonijiet li ħadu minħabba f’din id-Deċiżjoni.
   Artikolu 5
   Din id-Deċiżjoni hija indirizzata lill-Istati Membri.
   
      Magħmul fi Brussell, 4 ta’ Mejju 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 230, 19.8.1991, p. 1. Id-Direttiva kif emendata l-aħħar bid-Direttiva tal-Kummissjoni 2007/25/KE (ĠU L 106, 24.4.2007, p. 34).
   
      (2)  ĠU L 12, 18.1.2006, p. 21.